ঢাকার রেস্তোরাঁয় জঙ্গি হামলার বিরুদ্ধে সরব বলিউড।ওই ঘটনার নিন্দা করে সোশ্যাল মিডিয়ায় মুখ খুলেছেন চিত্রনাট্যকার তথা সলমন খানের পিতা সেলিম খান। গতকাল তিনি টুইট করেন, ‘হামলাকারীরা যদি নিজেদের মুসলিম বলে দাবি করে, তাহলে আমি মুসলিম নই’। একইভাবে ওই হামলার বিরুদ্ধে ফেসবুকে সরব হয়েছেন বলিউড অভিনেতা ইরফান খানও।
ঢাকার ওই রেস্তোরাঁয় পবিত্র কোরান পড়তে না-পারার ‘অপরাধে’ ২০ জন পণবন্দিকে কুপিয়ে মেরেছিল জঙ্গিরা। বলিউডের বর্ষীয়ান চিত্রনাট্যকার সেলিম টুইটারে লেখেন, ‘ঢাকার সন্ত্রাসের মতো ঘটনার সঙ্গে যারা যুক্ত,  তারা নিজেদের ইসলাম ধর্মাবলম্বী বলে দাবি করে। কোরান এবং ধর্মগুরুকে যিনি মান্য করেন, তিনিই প্রকৃত মুসলমান। এই লোকগুলো আর যা-ই করুক, ইসলামের পথে চলছে না’। কোরান থেকে উদ্ধৃতি তুলে তাঁর টুইট— ‘একজন নির্দোষকে খুন করার অর্থ মনুষ্যত্বকে হত্যা করা’। 
একই বক্তব্য অভিনেতা ইরফানেরও। ফেসবুকে গতকাল তিনি লেখেন, ‘বাংলাদেশের খবর শুনে ভিতরটা ফাঁকা ফাঁকা লাগছে। শুধুমাত্র কোরান পড়তে না পারার অপরাধে রমজান মাসে কয়েকজনকে খুন করা হলো। ... বিশ্বে ইসলাম এবং মুসলিমদের ভাবমূর্তি এর ফলে খারাপ হয়েছে’।
ধর্মীয় অনুষ্ঠানে পশুহত্যার সমালোচনা করে সম্প্রতি বিতর্কে জড়িয়েছিলেন এই চরিত্রাভিনেতা। জয়পুরে নিজের একটি ছবির প্রচার-অনুষ্ঠানে ইরফান বলেছিলেন, ‘‘রমজানের সময় উপবাসের বদলে আমাদের আত্মসমীক্ষা করা উচিত। মহরমের সময়ে নির্বিচারে পশুহত্যা করে আমরা মহরমের গুরুত্বই ভুলতে বসেছি।’’ এমনকী, মুসলিমেরা সন্ত্রাসবাদের বিরুদ্ধে যথেষ্ট সরব নন বলেও অভিযোগ           করেছিলেন তিনি। 
ঢাকা-প্রসঙ্গে ফেসবুকে ফের সেই অভিযোগ করেছেন ইরফান। লিখেছেন, ‘যখন কিছু লোক ইসলামের ভাবমূর্তি খারাপ করছে, তখন কি আমরা চুপ করে দেখব? নাকি তাদের বোঝাব যে, ধর্মের নামে সন্ত্রাস ইসলামের পরিপন্থী? এটাই প্রশ্ন’। প্রায় ২৭ হাজার ‘লাইক’ ছাড়াও ইরফানের এই লেখা ‘শেয়ার’ করেছেন চার হাজারেরও বেশি নেটিজেন।